Изпепеляващата суша в САЩ накара фермерите изобщо да не събират пшеницата | Пазари
Катастрофалната суша в самия център на основния район за производство на пшеница в САЩ принуждава местните фермери да търсят начин за спасяване от огромните загуби и част от тях решиха да не чакат жътвата, а направо да балират пшеницата за сено, съобщи електронното издание Modern Farmer.
В щатите Монтана, Северна и Южна Дакота през тази година времето е изключително сухо, а в тях традиционно се отглеждат огромни площи с пшеница. Екипът, съставящ карта на сушата в страната, описва по следния начин състоянието в отделни райони на тези щати: „Изключителни загуби на реколтата, обхващащи значителни територии. Недостигът от вода във водохранилищата, ручеите и кладенците доведе до критична ситуация”.
Министерството на селското стопанство на САЩ обяви пострадалите райони в 3-те щата за зона на бедствие, при което се предвижда подпомагане за фермерите. Проблемът е, че сумата не покрива всичките им разходи.
Положението на фермерите е толкова тежко, че 70% от тях решиха изобщо да не се опитват да дочакат реколтата от пшеница и предпочетоха да я балират за сено още сега. Сеното ще бъде използвано за храна на домашните животни, които няма какво да пасат, тъй като тревата също изгоря. И макар че цената му скочи до 100 долара за тон, утехата за фермерите ще е слаба – обикновено то достига около 60% от цената на пшеницата.